Keywords

Summary



Keywords

1. Sociálne zabezpečenie migrujúcich pracovníkov – Právna úprava Spoločenstva – Dohovor uzavretý medzi Českou republikou a Slovenskou republikou pred ich pristúpením z dôvodu rozdelenia Českej a Slovenskej Federatívnej Republiky – Starobný dôchodok – Zohľadnenie dôb poistenia dosiahnutých pred rozdelením

[Nariadenie Rady č. 1408/71, príloha III časť A bod 6 a článok 7 ods. 2 písm. c)]

2. Sociálne zabezpečenie migrujúcich pracovníkov – Rovnosť zaobchádzania – Právna úprava členského štátu umožňujúca vyplácať vyrovnávací príspevok k dávke v starobe len štátnym príslušníkom s bydliskom na jeho území – Neprípustnosť – Účinky

(Nariadenie Rady č. 1408/71, článok 3 ods. 1 a článok 10)

Summary

1. Ustanovenia časti A bodu 6 prílohy III nariadenia č. 1408/71 v znení zmenenom, doplnenom a aktualizovanom nariadením č. 118/97, zmeneným a doplneným nariadením č. 629/2006, v spojení s článkom 7 ods. 2 písm. c) uvedeného nariadenia nebránia takému vnútroštátnemu pravidlu, akým je pravidlo, podľa ktorého sa vypláca vyrovnávací príspevok k dávke v starobe v prípade, že výška tejto dávky priznaná podľa článku 20 dvojstrannej zmluvy medzi Českou republikou a Slovenskou republikou uzavretej 29. októbra 1992 v rámci opatrení určených na vyriešenie situácie po rozdelení Českej a Slovenskej Federatívnej Republiky 31. decembra 1992 je nižšia než dávka, ktorá by bola priznaná, ak by bol starobný dôchodok vypočítaný podľa právnych noriem Českej republiky.

Vzhľadom na to, že k takejto úprave dochádza len vtedy, ak je výška dávky v starobe vyššia ako dávka priznaná podľa ustanovení zmluvy, nejde o priznanie súbežnej českej dávky v starobe ani o dvojité zohľadnenie jednej a tej istej doby poistenia, ale len o odstránenie objektívne zisteného rozdielu medzi dávkami rôzneho pôvodu.

(pozri body 37, 38, 40, bod 1 výroku)

2. Ustanovenia článku 3 ods. 1 v spojení s článkom 10 nariadenia č. 1408/71 v znení zmenenom, doplnenom a aktualizovanom nariadením č. 118/97, zmeneným a doplneným nariadením č. 629/2006, bránia takému vnútroštátnemu pravidlu, ktoré umožňuje vyplácať vyrovnávací príspevok k dávke v starobe len osobám s českou štátnou príslušnosťou a s bydliskom na území Českej republiky, pričom to z hľadiska práva Únie nevyhnutne nevedie k tomu, že osoba, ktorá obe tieto podmienky spĺňa, bude o tento príspevok pripravená.

Takéto pravidlo totiž na jednej strane priamo diskriminuje na základe štátnej príslušnosti. Na druhej strane toto pravidlo obsahuje podmienku bydliska, ktorá sa dotýka predovšetkým migrujúcich pracovníkov, ktorí majú bydlisko na území iných členských štátov, než je ich štát pôvodu. Porušuje preto zásadu rovnosti zaobchádzania, tak ako je vyjadrená v uvedenom článku 3 ods. 1, ktorá zakazuje nielen zjavnú diskrimináciu príjemcov dávok systémov sociálneho zabezpečenia na základe štátnej príslušnosti, ale aj akúkoľvek skrytú formu diskriminácie, ktorá pri uplatňovaní iných kritérií rozlišovania v skutočnosti vedie k rovnakému výsledku.

Pokiaľ ide o praktické dôsledky pre osoby, ktoré sú uplatňovaním tohto pravidla znevýhodnené, kým nie sú prijaté opatrenia na obnovu rovnosti zaobchádzania, rešpektovanie zásady rovnosti možno zaručiť len tým, že členom znevýhodnenej skupiny sa poskytnú rovnaké výhody, aké dostávajú členovia zvýhodnenej skupiny, čo je režim, ktorý je v prípade, že nedochádza k správnemu uplatňovaniu práva Únie, jediným platným referenčným systémom. Pokiaľ ide o dôsledky pre osoby patriace do skupiny osôb zvýhodnených touto diskrimináciou, ak právo Únie za predpokladu dodržania jeho všeobecných zásad nebráni opatreniam, ktoré znovunastoľujú rovnaké zaobchádzanie tým, že obmedzia výhody osôb, ktoré boli predtým zvýhodnené, nijaká norma práva Únie nevyžaduje, aby pred prijatím takýchto opatrení bola kategória osôb, ktoré už majú nárok na taký vyrovnávací príspevok v rámci sociálneho zabezpečenia, o tento príspevok pripravená.

(pozri body 43, 44, 46, 49, 51, 53, 54, bod 2 výroku)